*Közel volt a zsidók ünnepe, a lombsátor-ünnep.*  (Jn 7,2)

A zsidó vallási rend különleges ünnepeket is tartalmazott. Egyik ilyen ünnep volt a lombsátrak ünnepe. Az ünnep a zsidók egyiptomi kivonulását követő pusztai vándorlásra emlékeztetett. Az ünnep előírása volt, hogy az ünneplés ideje alatt az emberek fák ágaiból készített sátorban laktak. Innen ered az elnevezés is.

A pusztai vándorlásra legalább két szempont szerint lehetett emlékezni: milyen egyszerű, szegényes körülmények között laktak és vándoroltak őseink, valamint: Isten milyen hatalmasan gondoskodott népéről a vándorlás ideje alatt. Az utóbbi szempont a fontos, mert hálára indít. Visszatekintve a múltra, mindig találunk hálára okot adó eseményeket. Vedd észre ezeket már a jelenben és adj hálát a gondoskodó Istennek. *Vadon Gyula*